Pumas se baljagter kry sy deurbreekkans | Maroela Media
Pumas se baljagter kry sy deurbreekkans
Marnus Schoeman, met die bal, by die twee 'leenspelers' van die Pumas wat Springbokke geword het, Faf de Klerk en Vincent Koch. Foto zimbio.com
Een van Suid-Afrika se voorste baljagters die afgelope jare is deur die Stormers "geleen" – en dit mag dalk net sy kans wees om na hoër louere deur die breuk.
Marnus Schoeman, 28, die losvoorspeler van die Pumas, het hom by die Stormers aangesluit. Die Pumas het Donderdag in 'n verklaring aangekondig dat Schoeman op 'n leenbasis vir die Stormers in die Superreeks beskikbaar is.
Dit is 'n welverdiende geleentheid wat die taai kêrel kry nadat hy die afgelope jare die een bal na die ander omgekeer het – en boonop in algemene spel ook sy deel bygedra het.
Die voormalige Junior Springbok sal seker in sy agterkop hê dat twee van sy Pumaspanmaats, Faf de Klerk en Vincent Koch, as leenspelers by onderskeidelik die Lions en die Stormers Springbok geword het.
Schoeman het die Pumas reeds 29 keer verteenwoordig sedert hy hom aan die begin van die 2015-seisoen by hulle aangesluit het, nadat hy Griekwas tussen 2011-2014 in 65 wedstryde verteenwoordig het.
Hy het ook die Blou Bulle in 12 wedstryde tussen 2009-2011 verteenwoordig, nadat hy in 2009 vir die Junior Bokke uitgedraf het.
Schoeman sê "dit is elke rugbyspeler se droom om die Springbokke te verteenwoordig. Om Superrugby te speel is 'n stappie na daardie droom."
Die Stormers speel hierdie naweek 'n opwarmingswedstryd teen die SWD Arende en Schoeman sal hoop om speelkans te kry om sy staal te toon.